### Kassai Jakab, lőcsei Pál mester, MS mester
Kassai Jakab Szobrász és festő (†1463). Nevéből ítélve kassai születésű, de osztrák, dél-német területen működött. 1429-ben említik először Bécsben. Egyetlen hiteles műve, a freisingi dóm egykori főoltára 1443-ban készült. A későgótika kemény stílusának egyik legjelentősebb művésze. BG lőcsei Pál mester Szobrász. Feltehetően Veit Stoss krakkói műhelyében tanult. Egy 17. századi sírkő felirata alapján tudjuk, hogy ő faragta a lőcsei Szent Jakab plébániatemplom főoltárát, amely 1508-1518 között készült. 1515-ben a lőcsei Krisztus Teste Testvérület elöljárója volt, 1525-ben pedig már a városi tanács tagja. Valamikor 1542 előtt hunyt el. A lőcsei főoltár egyetlen hiteles műve, de nagy valószínűséggel hozzá köthető egy betlehemes szoborcsoport is a lőcsei plébániatemplomból. BG MS mester A selmecbányai plébániatemplom 1506-ban készült főoltárán dolgozó festő. Csak a szignatúrája ismert, írott források nem szólnak róla. Az 1541-ben szétszedett oltár szárnyaiból hét kép maradt fenn, három a Jézus gyermeksége sorozatból: Mária és Erzsébet találkozása (Magyar Nemzeti Galéria, Budapest), Jézus születése (Hontszentantal /Antol/, Szlovákia) és a Királyok imádása (Lille) négy pedig a Passióból az esztergomi Keresztény Múzeumban. MS mesterhez kötnek még egy toruń-i, Keresztlevételt ábrázoló epitáfiumot is. MS mester a későközépkor legjelentősebb Magyarországon dolgozó festőegyénisége volt. BG