### itáliai és dalmát művészek Mátyás király udvarában, Marone-műhely
itáliai és dalmát művészek Mátyás király udvarában Mátyás és Beatrix számos itáliai művészt hívott udvarába. A legjelentősebb mester, Chimenti Camicia firenzei ácsmester 1479-ben tűnt fel először a magyar uralkodó szolgálatában. Vasari leírása szerint Mátyás számára építkezéseket is vezetett. A dalmáciai Trau környékéről származó Johannes Duknovich szobrászt 1488-ban Mátyás Majkovec várával jutalmazta a számára végzett munkákért. E személy feltehetően azonos a II. Pál pápa síremlékét faragó Giovanni Dalmata-val. Mellettük olyan elsőrangú művészek is dolgoztak Itáliában Mátyás megrendelésére, mint Andrea del Verocchio, Filippino Lippi, Andrea Mantegna vagy Ercole de Roberti. BG Marone-műhely Roberto Marone szerzetes-asztalosmester volt, a 16. század elejének egyik legjelentősebb firenzei intarziakészítője. Giovanni da Verona olivetánus szerzetes, intarziátor, építész és szobrász tanítványa. A firenzei Marone-műhelyből került ki a nyírbátori ferences templom 1511-ben készült stalluma is, amint az egyik intarzián elrejtett F. Marone névjegy bizonyítja. A F betű a frater = szerzetes testvér vagy a fecit = készítette szó rövidítése lehet. BG