### Brankovics György, Cillei Ulrik, Garai László
Brankovics György Brankovics István szerb tartományúr fiaként 1375 körül született, Lazarevics István szerb fejedelem unokaöccse. Nagybátyjától 1427-ben vette át a kormányzást. 1439-ben - mivel a törökök elfoglalták Szerbiát - magyarországi birtokaira menekült, és V. László pártjára állt. 1444-ben visszakapta Szerbiát, Hunyadi Jánosnak pedig a törökkel kötendő béke érdekében odaadta birtokait. 1455-ben az oszmánok elfoglalták Dél-Szerbiát, Szilágyi Mihály a másik irányból támadta meg és elfogta. Szabadulása után, 1456. december 24-én belehalt sérüléseibe. Felesége, Iréné Kantakuzénosz Mánuel bizánci császár lánya. A trónon fia, Lázár követte, aki 1447 óta társuralkodóként állt mellette. TI Cillei Ulrik Cillei (II.) Frigyes és Frangepán Erzsébet fiaként 1405 körül született. Még apja életében, nagyapja halálakor, 1435-ben a család tényleges feje lett. Zsigmond császár 1436-ban apjával együtt örökös birodalmi fejedelmekké tette, Cilli és Ortenburg grófsága így szuverén állammá lett. 1443-ban III. Frigyestől is megkapta ezt a kiváltságot, de csak azzal a kikötéssel, hogy fiúörökösök nélküli halála esetén országa a Habsburgoké lesz. I. Albert alatt cseh helytartó, 1445-1456 között szlavón bán, 1452 után V. László nevelője, Hunyadi János halála után magyar főkapitány. 1456. november 9-én Hunyadi László Nándorfehérváron meggyilkoltatta, Cilliben temették el. Halála után birtokait a Habsburgok örökölték, területük Stájerországba, Karintiába és Krajnába olvadt. TI Garai László Garai Miklós nádor és Cillei Anna fiaként 1410 körül született. Más tisztségei mellett 1431-1441 és 1445-1447 között macsói bán. 1439 után V. László legfontosabb magyarországi támogatója, 1447 szeptemberében nádorrá választották. V. László halála után királlyá választása is felmerült. 1458. január 12-én Szegeden megegyezett Szilágyi Mihállyal és Erzsébettel, hogy Hunyadi Mátyás királlyá választását támogatja abban az esetben, ha Mátyás az ő lányát, Annát veszi feleségül - ez azonban Podjebrád Katalin eljegyzésével meghiúsult. 1459. július 27-én a király leváltotta a nádorságról. Részt vett III. Frigyes királlyá választásában; a szervezkedés felszámolása előtt, 1459 áprilisában meghalt. Felesége Alexandra tescheni hercegnő, vagyonát fia, Jób örökölte, akinek 1481-es halálával a család eme ága kihalt. TI