### Kapisztránói Szent János, Soproni Péter
Kapisztránói Szent János 1386. június 24-én a Nápolyi Királyságban fekvő Capestranoban született egy német zsoldoskapitány fiaként. A perugiai egyetemen jogot tanult, majd különböző magas tisztségeket töltött be. Perugia kormányzója és bírája volt, 1415-ben azonban egy lázadás során a polgárok elfogták és bezárták. A fogságban látomása volt, Assisi Szent Ferenc jelent meg előtte arra buzdítva, hogy változzon meg. 1416-ban belépett a ferences rendbe, annak obszerváns ágához csatlakozott. 1420-ban szentelték pappá, ekkortól Sienai Bernardinóval és Marchiai Jakabbal együtt a rendi reform buzgó szervezője lett. Kora egyik legjobb hitszónokának tartották. Pápai legátusként a Szentföldtől kezdve számos európai udvart járt be. 1451-től Ausztriában, Csehországban, Németországban és Lengyelországban hirdette a keresztet a török ellen, illetve pápai inkvizítorként üldözte az eretnekséget. Számos teológiai művet, sok szentbeszédet és levelet hagyott hátra. Levelei közül nem kevés magyarországi címzettekhez szólt. 1455-től Carvajal bíboros, pápai legátus oldalán a keresztes hadjárat népszerűsítésébe kezdett Magyarországon. Hunyadi Jánossal együtt a Nándorfehérvárt védő sereg szorgos szervezője, majd a védelem egyik irányítója lett. 1456. október 23-án az ostromot követő pestisben halt meg. A Szerém megyei Újlak mezővárosban temették el a ferencesek templomában, ahol sírjánál csodás események történtek, ezért sokan zarándokoltak oda a gyógyulás reményében. Szentté avatását rögtön a halála után sürgették, amelyre azonban csak 1724-ben került sor. SzK-TI Soproni Péter Obszerváns ferences szerzetes. 1450-ben a jubileumi búcsú elnyerése végett Rómába utazott, közben Padovában Kapisztránói János prédikációja hatására belépett a ferences rendbe. 1456-ig a szent életű ferences állandó útitársa és tetteinek szemtanúja volt, 1457-ben Marchiai Jakab pápai legátus és Varsányi István rendi vikárius biztatására a Kapisztránói Jánoshoz kapcsolódó csodák feljegyzésébe kezdett. Munkáját 1523-ban a Kapisztránói Szent János életéről kiadott nagy gyűjtemény függelékeként kinyomtatták 'Preconizatio beati patris Johannis de Capistrano' (A szent Kapisztránói János atya dicsőítése) címen. SzK