### Bonfini, Brandolini, Marzio, Báthory Miklós
Antonio Bonfini (1427-1502) Ascoliban, majd Recanatiban tanította a humaniorát, 1486-ban érkezett Mátyás udvarába a királyi családnak hozott műveivel. Mátyásnak Hermogenész-, Aphthoniosz- és Hérodianosz-fordítását ajánlotta, Beatrixnek a budai udvarban játszódó, neki írt és ajánlott, a házastársi szeméremről és a szüzességről szóló Symposionját, valamint Ascoli történetét, Corvin Jánosnak a Corvinusok genealógiáját és egy verseskötetét dedikálta. Budán latinra fordította Philosztratosz műveit és Filarete (Antonio Averlino, 1400 körül - 1469) építészeti traktusát Mátyás számára. 1488-ban Mátyás megbízta a magyar történelem megírásával, e művén 1497-ig dolgozott. II. Ulászlótól magyar nemességet kapott, Budán hunyt el. PK Aurelio Brandolini Lippo (1454-1497) Firenzei humanista író. 1489-1490-ben retorikatanár volt Mátyás udvarában, ott írta két legfontosabb művét, A köztársaság és a királyság összehasonlítása (De comparatione reipublicae et regni) és Az emberi élet mibenléte és a testi betegség elviselése (De humanae vitae conditione et toleranda corporis aegritudine) című dialógusát. Az utóbbinak az emberi élet értéke és az emberi méltóság a problematikája, akárcsak Gianozzo Manetti (1369-1459) híres, Az ember méltósága és kiválósága (De dignitate et excellentia hominis) című munkájának. PK Galeotto Marzio (1427 ? - 1497 ?) Narni születésű költő, író, orvos volt, 1447-től Guarino ferrarai iskolájában tanult, ott életre szóló barátságot kötött Janus Pannoniusszal. 1461-ben az ő meghívására jött Magyarországra, Vitéz János hívévé vált. Ezután Padovában és Bolognában tanított, 1465-ben az itáliai követségéről hazatérő Janusszal érkezett újból Magyarországra. Itt írta és Vitéznek ajánlotta Az ember (De homine) című orvosi jellegű művét. Tanára volt a pozsonyi Universitas Histropolensisnak. A Mátyás elleni összeesküvés leleplezése tájt (1471-1472) hagyta el Magyarországot. 1477 körül írt A közönségesen ismeretlen dolgok (De incognitis vulgo) című műve eretnek tanai miatt az inkvizíció Velencében börtönbe zárta, ahonnan Lorenzo de' Medici és Mátyás közbenjárására szabadult 1478-ban. Budára jött, magával hozta eretnek művét, melyet Mátyásnak ajánlott. 1482-ben Badenben kereste fel a hadakozó Mátyást, támogatást kért tőle lányai hozományához. 1485-ben Itáliában írta Mátyás király kiváló, bölcs, tréfás mondásai és tettei (De egregie, sapienter, iocose dictis ac factis regis Mathiae) című könyvecskéjét, és ezt Corvin Jánosnak dedikálta. PK Báthory Miklós (1435 körül - 1506) Galeotto Marzio tanítványa volt Bolognában, 1475-től váci püspök. Vácott és Nógrád várában reneszánsz stílusban építkezett. Francesco Bandini barátja volt, Marsilio Ficinóval és Sebastiano Salvinival levelezett, Magyarországra hívta őket. Ficino filozófiai munkáját ajánlotta neki. Guarino Veronese fiával, Battistával is levelezett. Mátyás király nagyra becsülte, de az 1480-as évek elején haragra gerjedt iránta. Mátyás halála után Vácott nyilvános főiskolát alapított, melyen neves itáliai professzorok (Pescennio Francesco Negro, Bernardino d' Udine) vezetésével az összes tudományt tanították. Verses történeti művet írt, amely elveszett. PK