### székesfehérvári prépostság, pálosok, priorissza
székesfehérvári prépostság Szent István király által Szűz Mária tiszteletére alapított társaskáptalan, a középkorban Magyarország egyik legjelentősebb egyházi intézménye. Eredetileg királyi magánkápolna volt, különleges egyházi kiváltságokkal: mentes volt a veszprémi püspök joghatósága alól és közvetlenül a Szentszékhez tartozott. A hatalmas, háromhajós bazilikába temették el István királyt fiával, Imre herceggel együtt. A bazilikában jelentős építkezéseket folytatott Kálmán, I. Károly, Mátyás, II. Ulászló és II. Lajos, akik az alapítóhoz hasonlóan szintén ide temetkeztek. (Az 1038 és 1543 között elhunyt 37 magyar király közül 15-öt temettek itt el.) Őrkanonokja vigyázott az ország koronájára, a királyi zászlókra, itt koronázták a magyar királyokat. Vezetője, a prépost, noha nem volt püspök, a prelátusok közé számított, azaz hivatalból tagja volt a királyi tanácsnak, és gyakran magas kormányzati funkciókat (kancellár) is ellátott. A káptalan az óbudaival együtt országos hatáskörű hiteleshely volt. BG-RGy pálosok Az egyetlen magyar alapítású középkori szerzetesrend. A rendalapító Özséb esztergomi kanonok 1250 körül egy pilisi barlangba vonult vissza, majd a köréje gyűlt társakkal megalapította a pilisi Szent Kereszt kolostort (ma Klastrompuszta). 1308-ban Gentilis bíboros, pápai követ engedélyezte számukra Szent Ágoston regulájának használatát. 1309-től központjukat a budaszentlőrinci kolostorba helyezték át. IX. Gergely pápa közvetlenül a szentszék alá rendelte őket. 1381-ben I. Lajos Velencétől megszerezte Remete Szent Pál ereklyéit, amelyet Budaszentlőrincen helyeztek el. A rend tagja volt a bibliafordító Bátori László (†1456), a híres prédikátor Csanády Albert (†1492) és rend történetét 1520 után megíró Gyöngyösi Gergely rendfőnök is. BG priorissza A női szerzetesrendekben a zárda főnöknőjének elnevezése. A prior 'zárdafőnök' női megfelelője. A prior és priorissza latin eredetű szavak. Az egyházi latin prior, priorissa 'elöljáró, illetve női elöljáró a kolostorban' átvételei. SHA