### ifj. Vitéz János, Estei Hippolit, Szatmári György, Várdai Ferenc
Ifj. Vitéz János (†1499) Vitéz esztergomi érsek unokaöccse, neveltje. Itáliában tanult, jogot végzett, Galeotto Marziónak is tanítványa volt. 1493-ban veszprémi püspöksége mellé elnyerte a bácsit, az utóbbinak kormányzójaként működött. Több híres itáliai humanistát pártfogolt, 1497-től haláláig a Dunai Tudós Társaság elnöke volt. PK Estei Hippolit (1479-1520) Beatrix királyné unokaöccse, akit Mátyás király hét éves korában esztergomi érsekké (1487-1497) nevezett ki. Magyarországon a legkorszerűbb nevelésben részesült, már tizenegy éves korában gazdag állományú humanista magánkönyvtárral rendelkezett. Méltóságát elcserélte Bakócz Tamással az ugyancsak nagy jövedelmet biztosító egri püspökségre (1497-1520). 1493-tól bíboros, egyúttal milánói (1498-tól) és capuai érsek (1502-től), valamint ferrarai püspök is (1503-tól). Magyarországon csak rövid ideig tartózkodott (1487, 1513, 1518-1520). Híres mecénás volt. Bőkezűen támogatta az irodalmárokat, legkiválóbb pártfogoltja Ariosto volt, aki neki ajánlotta Orlando furiosóját. Egri udvarában az 1510-es években két híres olaszt foglalkoztatott, Giovanni Manardi orvostudóst és a humanista Celio Calcagninit. Esztergomi érsekségének és egri püspökségének fennmaradt számadáskönyvei (az ún. Hippolit-kódexek) fontos gazdaságtörténeti források. PK-RGy Szatmári György (1457-1524) A Jagelló-kori humanizmus legnagyobb magyar mecénása, püspök és kancellár. Polgári származású, kezdetben a királyi kancellária alkalmazottja (királyi titkár, 1494-1499), majd irányítója (titkos kancellár, 1499-1521; 1521-től haláláig főkancellár is). Káptalani javadalmak birtoklása után veszprémi (1499-1501), váradi (1501-1505), pécsi püspök (1505-1522) lett, végül esztergomi érsek (1522-1524). 1506-ban szenteltette magát pappá. Az 1500-as években az ország külügyeinek teljhatalmú intézője volt. Végrendeletében 70.000 aranyat hagyott az osztrák kézen lévő nyugati várak kiváltására. Nagy érdeklődést mutatott a tudományok és művészetek iránt. Olasz humanisták és itáliai egyetemeken tanuló magyarok ajánlották neki műveiket. Pécsett humanista központot létesített, ahol új püspöki palotát és egy máig fennmaradt oltárt, Kassán pedig kápolnát építtetett. RGy-PK Várdai Ferenc (1474 ? - 1524 ?) A gyulafehérvári humanista kör vezetője Itáliában szerezte humanista képzettségét, kincstartó, váci, majd erdélyi püspök volt. Többek között Stephanus Taurinust, Adrianus Wolphardust, Celio Calcagninit támogatta. PK