### Candale-i Anna, Anna, II. Lajos
Candale-i Anna Candale grófjának, II. Gaston de Foix-Grailly-nek és Katalinnak lányaként született 1484 körül. Rokonságban állt VIII. Károly francia királlyal. 1500-ban kezdődtek a tárgyalások II. Ulászlóval kötendő házasságáról. 1502. szeptember 29-én Székesfehérváron volt az esküvő és magyar királynéi koronázása. A huszitizmussal való szembenállása miatt cseh királynévá nem koronázták meg. Két gyermeke született: Anna és Lajos. A fiú szülése után 1506. július 26-án halt meg gyermekágyi lázban. Székesfehérvárott temették el. TI Anna II. Ulászló magyar és cseh király s Candale-i Anna gyermekeként 1503. július 23-án született. 1505-ben Ferdinánd menyasszonyául jelölték, azonban még 1515-ben sem dőlt el, hogy a két Miksa-unoka közül Károly vagy Ferdinánd veszi-e el nőül. 1516-ban végül is Ferdinánd lett a vőlegénye, esküvőjüket 1521-ben tartották meg. 1526 után magyar és cseh királyné. Házasságukból 15 gyermek született. 1547. január 27-én halt meg, Prágában temették el. TI II. Lajos II. Ulászló cseh és magyar király s Candale-i Anna második gyermekeként született 1506. július 1-jén. Apja életében, 1508. június 4-én magyar, 1509. március 11-én pedig cseh királlyá koronázták. Már születése előtt, 1506-ban Máriát, Miksa császár unokáját szemelték ki feleségéül. 1521. december 11-én személyesen is letette a koronázási esküt, ezzel maga vette kezébe a kormányzást. 1522-ben Máriával házasságot kötött, gyermekük azonban nem született. Húszévesen, 1526. augusztus 29-én a mohácsi csatában halt meg, holttestét két hónappal később a Csele-patakban találták meg. Székesfehérváron temették el. TI