### Hans Multscher, Nikolaus Gerhaerts van Leyden, Veit Stoss, bajor szobrászat
Hans Multscher (Reichenhofen, 1400 körül - Ulm, 1467.) Sváb szobrász és festő, a lágy stílust felváltó későgótika egyik legjelentősebb alakja. Művészetére erőteljesen hatott a németalföldi szobrászat és festészet. Feltehetően az aacheni dóm építőműhelyében tanult, ahol közreműködhetett a szentély szobrászati díszítésén. Legjelentősebb művei az ulmi városháza keleti homlokzatának szobrai (1427-1433), az ulmi Münster nyugati kapujának szobrai (1429), VII. Lajos bajor-ingolstadti herceg síremlékének modellje (1430), a Karg-oltár (1433), a wurzachi oltár (1437),a landsbergi Madonna (1440), a sterzingi oltár 1456-1458. BG Nikolaus Gerhaerts van Leyden Leyden 1430 körül - Bécs 1473. Első ismert műve Sirck érsek síremléke Trierben. 1463-1467 között Strassburgban dolgozott. 1465-1466-ban készítette a konstanzi Münster azóta elpusztult főoltárát, 1467-ben a baden-baden-i feszületet. Ebben az évben hívta Bécsbe III. Frigyes császár, akinek 1469-1473 között faragta ki a Stephansdomban elhelyezett síremlékét. Nikolaus Gerhaert a németalföldi művészet realizmusát közvetítette Közép-Európába. BG Veit Stoss (1430/1440 - Nürnberg, 1533. szeptember 22.) Szobrász, festő, rézmetsző. 1473-ban nürnbergi polgár. 1477-ben Krakkóba költözött, ahol 1489-ig elkészítette a Mária templom főoltárát. Több bronz és kő síremléket készített Lengyelországban, pl. Kázmér király későgótikus baldachinos vörösmárvány síremlékét a waweli székesegyházban 1492-ben, vagy Filippo Buonaccorsi (Callimachus) bronz epitáfiumát a krakkói dominikánus templomban. 1496-ban visszaköltözött Nürnbergbe, ahol számos helyi és távoli megrendelésnek tett eleget. 1503-ban okirathamisítási ügybe keveredett, és csak az 1510-es években jutott újabb jelentős megbízásokhoz. 1517-1518-ban faragta a nürnbergi Lorentzkirche Angyali Üdvözletét. 1520-1523 között fia, Andreas, nürnbergi karmelita perjel (aki korábban budai perjel is volt) megrendelésére faragta a később Bambergbe került Jézus születése oltárt. BG bajor szobrászat 1500 körül A délnémet régió legjelentősebb szobrászai közül 1500 körül többen bajor területen működtek. Gregor Erhardt (†1540) és Erasmus Grasser (1450 körül - 1526 után) a realisztikus későgótikus szobrászat fontos képviselői. Hans Leinberger (1470/1480 - 1530 körül) lágyabb, reneszánsz hatásokat is felvevő stílusa igen nagy hatású volt. BG