### Handó György, Magyi Sebestyén, Nagyszombati Márton, Hagymási Bálint
Handó György (1480 körül) Bécsben, 1451-től Ferrarában járt egyetemre, Padovában jogi doktorátust szerzett. 1465-től pécsi prépost, 1478-tól kalocsai érsek. Mátyás kancelláriájában működött, halála előtt főkancellárként; a király fontos diplomáciai feladatokkal is megbízta őt. Nápolyi követségéről hazatérőben Firenzében hatalmas összegért vásárolt könyveket, Pécsett kb. 300 kötetes nyilvános könyvtárt alapított. Életrajzát Vespasiano da Bisticci írta meg. PK Magyi Sebestyén (Sebastianus Maghius, 16. század eleje) Humanista költő, filológus. Szatmári György támogatásával Krakkóban (1508) és Bolognában (1509-1513) végezte egyetemi tanulmányait. 1513-ban Bolognában jelentette meg Janus Pannonius Guarino-panegyricusának második kiadását (az első 1512-ben Bécsben jelent meg). Hazatérve Nagyszöllősön pap, 1516-tól váradi olvasókanonok. PK Nagyszombati Márton (Martinus Thyrnavinus, 16. század) Humanista költő, bencés szerzetes, Pannonhalmán perjel, kolozsmonostori apát. PK Hagymási Bálint (Valentinus Cybeleius, 1490 ? - 1517) Szatmári György pécsi püspök költségén tanult a bolognai egyetemen, 1512-től pécsi és székesfehérvári kanonok. PK