### Andreas Pannonius, Csanádi Adalbert, Gyöngyösi Gergely, Hadnagy Bálint
Andreas Pannonius 1424 körül született, ifjúkorában öt esztendeig saját tudósítása szerint Hunyadi János seregében katonáskodott. 1445-től Velencében és Bolognában karthauzi szerzetes, 1460-tól a ferrarai kolostor vikáriusa lett, 1471-ben Páviába került. Biblia-kommentárokat írt, melyek közül ránk maradt az Énekek énekéhez írt misztikus magyarázat ('Expositio super cantica canticorum'). 1467-ben Mátyás királyhoz intézett ajánlással királytükröt adott ki ('De regiis virtutibus'), melyet később Hercole d'Este ferrarai herceg számára átdolgozott. 1471 után Borso d'Este emlékére elmélkedést írt az emberi lélekről. SzK Csanádi Adalbert 1494-ben a pálos rendbe lépett, 1500-ban Budaszentlőrincen volt a rend hitszónoka. Költészettel foglalkozott, munkáit Gyöngyösi Gergely rendtörténete és a pálos breviárium tartotta fenn. 1575-ben halt meg. SzK Gyöngyösi Gergely 1472 körül született a Heves megyei Gyöngyösön. 1493-ban beiratkozott a krakkói egyetemre, ahol 1495-ben babérkoszorús fokozatot szerzett. Ekkor belépett a pálos rendbe, ahol rendi hitszónokként működött. 1512-1519 között a római Santo Stefano Rotondo pálos kolostor perjele, 1520-tól pedig a pálos rend rendfőnöke lett, majd 1522-ben lemondott. Az 1510-es években 'Epitome' címen önálló műben foglalta össze a rendi vezetők kötelességeit, a rend szervezetét illető ismereteket pedig 'Directorium' címen ismertette. Külföldi olvasók előtt 'Decalogus' címen megjelent művével kívánta ismertté tenni rendjét. Műveit többnyire Rómában nyomtatásban is megjelentette. A 'Vitae fratrum' című munkájában rendje történetét dolgozta fel, ez azonban kéziratban maradt. SzK Hadnagy Bálint Feltehetőleg a krakkói egyetemen szerezte ismereteit, 1490-től a pálos rend budaszentlőrinci kolostorában szerzeteskedett. 1507-ben mint a rend hitszónokát István rendfőnök azzal bízta meg, hogy készítse el Remete Szent Pálnak, a rend védőszentjének hiteles életrajzát, amely különböző kiegészítésekkel 1511-ben Velencében nyomtatásban is megjelent. Kiegészítései közül említést érdemelnek a Szent Pál életéből vett breviáriumi olvasmányok és a budaszentlőrinci sírnál történt csodák jegyzéke. Folytatta Gyöngyösi Gergely munkáját. 1532-1536 között pálos rendfőnök volt. SzK