### lovagterem, loggia, barbakán, függőkert
lovagterem Várak, paloták nagyterme, amely reprezentatív ünnepségeknek, lakomáknak, fogadásoknak, tárgyalásoknak, de akár lovagi tornáknak is helyet adhatott. BG loggia Oszlopos emeleti folyosó vagy erkély. A reneszánsz építészet kedvelt motívuma. Az oszlopok mellvéden állnak vagy korláttal vannak összekötve, és árkádokat vagy egyenes gerendázatot hordanak. A loggia tere lehet boltozott, de síkmennyezetű, vagy nyitott fedélszékű is. Legkorábban a 15. század közepén, az urbinói hercegi palota egyik erkélyén kapcsolták össze a loggiát a reneszánsz építészet másik sajátos motívumával a ballusztráddal (báboskorlát), de teljes belső udvart körülölelő balluszteres loggia először a visegrádi királyi palotában épült 1484-ben. Ennek a rendszernek kifinomult változatai a későbbi évtizedekben a reneszánsz palotaépítészet legfontosabb elemévé váltak. BG barbakán Kapuerőd. A 15-16. századi hadiépítészet jellegzetes eleme. Kaputornyok elé a várárokba teljesen függetlenül épített, általában kör alakú, néha tornyokkal erősített bástya, amelyet kívülről és a kaputorony felől is csak hídon keresztül lehet megközelíteni. A barbakánban a bevezető út általában derékszögben megtörve halad át. BG függőkert Valamilyen boltozott tér (pl. ciszterna, istálló) fölött létrehozott kert. Az itáliai reneszánsz városi palotáinak kedvelt motívuma (Urbino, Mantova hercegi paloták; Trier érseki palota; Firenze, Pitti palota, Loggia dei Lanzi). Ezeknél az emlékeknél általában a kertet három oldalról a paloták lakószárnyai övezték, a negyedik oldalon kifelé ablakokkal nyíló fallal vagy oszlopos folyosóval zárták le. BG