### perszonálunió, liga, rend, sedria, székek
perszonálunió (latin: persona, személy; unio, közösség) Egymástól független országok kapcsolata, melyek csak az uralkodó személyén keresztül kötődnek egymáshoz. Ellentettje a reálunió, amely az országok ezen túlmenő, valódi közösségét jelenti. A perszonál- és reálunió határai nincsenek pontosan megszabva, a fogalmakat a középkorban nem használták. Magyarország pl. a 11. század végétől 1918-ig perszonálunióban volt Horvátországgal, 1370-1382 és 1440-1444 között Lengyelországgal, 1410-1439 közt a Német-Római Birodalommal, 1420-1457 és 1490-1526 között Csehországgal, 1438-1457 között pedig Ausztriával. TI liga (latin: szövetség) Államok közti vagy egy államon belüli politikai csoportok szövetségének neve. Magyarországon a Zsigmond- és Hunyadi-kori bárói famíliák közti szövetségeket nevezzük elsősorban ligának. Ezek sokszor formálisan is írásba foglalt szövetségeket kötöttek pl. a trónbetöltés kérdéséről, az országos méltóságok megszerzéséről, birtokok átadásáról, kölcsönös házasságokról. TI rend 1. Társadalmi csoportok megnevezésére szolgáló kifejezés az ókortól a 17. századig. Mai megfelelője az osztály, réteg, csoport; az osztály végérvényesen csak a 19. században váltotta fel. 2. Azonos jogállású tagokból álló társadalmi csoportok, melyek tagjainak társadalmi helyét a csoportba való születés, képzettségük, foglalkozásuk határozza meg. 3. Az európai érett középkorban kialakuló azonos jogállású társadalmi csoportok, melyek a rendi gyűléseken képviseltetik magukat. TI sedria (latin: sedes iudiciaria = ítélőszék) A megyei törvényszék neve a 13. századtól, ahol a középkori megye tevékenységének nagyobbik részét kifejtette. Elsősorban jobbágyok ügyeiben ítélkeztek, melyeket általában az úriszékekről fellebbeztek ide. Nemesek ügyeiben csak kisebb jelentőségű pereket tárgyaltak, felsőbb bírói parancsra vizsgálatokat végeztek. Általában kéthetenként tartották, ugyanazon a napon és ugyanazon a helyen, néhány megyében egymással párhuzamosan két sedria is működött. Állandó tagjai: az ispán (aki csak ritkán vett részt személyesen), az alispán(ok), a szolgabírák és a jegyző. TI székek A 14. században kialakított, a vármegyék területén és hatóságán kívül fekvő területi önkormányzati egységek az ország peremterületein illetve a későn betelepült népeknél. Megszervezésük - akárcsak a megyéké - egyik esetben sem "alulról", hanem "fentről", a központi hatalom irányából történt. Széki szervezetben élt Erdélyben a székelyek és a szászok nagy része, valamint a kunok és a jászok. A szepesi tízlándzsás kerületet is néha széknek nevezték. TI