### Cesarini, Giuliano; Carvajal, Juan; Burgio, Antonio Giovanni
Cesarini, Giuliano (1398-1444) Itáliai főpap, bíboros, pápai diplomata, legátus. Római nemesi családból származott. Padovában tanult jogot, majd ott tanított. Az 1420-as évektől a pápai külpolitika egyik irányítója. 1426-tól bíboros, legátus Németországban a husziták ellen. 1437-ig vezette IV. Jenő pápa nevében a bázeli zsinatot, majd részt vett a ferrarai és firenzei üléseken is. 1439-ben ő hirdette ki a firenzei zsinaton a nyugati és keleti egyház újraegyesítését, és mindent megtett ennek bizánci részről történő elfogadtatásáért. 1442-ben IV. Jenő legátusként Magyarországra küldte, hogy békét közvetítsen I. Ulászló király és Erzsébet királyné között (december 13-án a béke létrejött), és megszervezze a török ellen indítandó keresztes hadjáratot. 1443-1444 telén részt vett a hosszú hadjáratban. 1444 áprilisában megeskette I. Ulászló királyt és a budai országgyűlés rendjeit, hogy a nyár folyamán keresztes hadjáratot indítanak a török ellen a pápával, Velencével és Jó Fülöp burgundi herceggel szövetségben. Augusztus 4-én a királyt és Hunyadit újból megeskette Szegeden, hogy a tervezett hadjáratot minden körülmények között megtartják, tekintet nélkül a szultánnal kötendő békére. Miután Brankovics György és Hunyadi János a király nevében titokban előnyös békét kötöttek Murád szultán követeivel Váradon, Cesarini augusztus 15. után felmentette a magyar királyt a béke esküje alól, hogy megindíthassa a támadást. A szultán elleni szövetség azonban Cesarini minden igyekezete ellenére összeomlott és a várnai csatában Ulászló királlyal együtt ő is elesett. RGy Carvajal, Juan, de (1399-1469) Spanyol származású főpap, pápai diplomata, kánonjogász, bíboros (1446-tól). Huszonkétszer volt pápai legátus különböző országokban, Magyarországon először 1448-ban. III. Calixtus pápa 1455-ben megbízta egy török elleni keresztes hadjárat szervezésével. Kapisztránói János támogatása révén nagy része volt az 1456-os nándorfehérvári győzelem előkészítésében. Jelentős szerepe volt Hunyadi Mátyás királlyá választásában. 1459-1461-ben a III. Frigyes császár és Mátyás király közti béketárgyalásokat szervezte. Támogatta a magyar király török elleni terveit is. Magyarországról 1462-ben távozott végleg. Rómába ment, ahol 1464-ben a pápaságra is jelölték. Vitéz János azt mondta róla, hogy Magyarországot hazájaként szerette. RGy Burgio, Antonio Giovanni (†1538) Világi személy létére 1524-től pápai követ volt Magyarországon. 1526-ig nagy szerepet játszott a magyarországi törökellenes készülődések szervezésében. A magyarok körében igen népszerű volt. Jelentéseiben hiteles képet rajzolt a Mohács előtti ország helyzetéről, bár egyes politikusok szerepét és szándékait nem mindig látta tisztán. 1526 után Mária királynéval Pozsonyba menekült, majd Rómába ment. 1527-ben visszatért Magyarországra. 1529-től haláláig szülőföldjén, Szicíliában élt, közben pápai diplomáciai feladatokat látott el. RGy