### muránói üveg, sodronyzománc, viaticum-szelence
muránói üveg Velencéből a közeli Muránóba a 13. században költöztették ki az üveghutákat. A velencei üveg ettől kezdve vált világhírűvé. A keletről átvett technikával a középkori Európában csak itt tudtak víztiszta és igen vékony üveget gyártani. A Muránóban gyártott velencei üvegek már a 13-14. században nagy tömegben eljutottak Magyarországra, és szinte hétköznapi tárgyakká váltak. BG sodronyzománc A rekeszzománc egy fajtája. A díszítendő tárgyra lemezkéket rögzítenek, amelyre sodrott ezüstdrótból (filigránból) kialakított rekeszeket forrasztanak. A rekeszek közét zománccal töltik ki. Kiégetés után a zománc összehúzódik és a filigrándrótok kiemelkednek a felületből. A technika 14. századi, bizánci eredetű, észak-itáliai közvetítéssel került Magyarországra. Legkorábbi hazai emlékei a Zsigmond-korból származnak, de inkább a 15. század második felében terjedt el Magyarországon, és innen tovább Közép-Európában. BG viaticum-szelence Az oltáriszentséget betegek áldoztatásánál gyakran házhoz kellett vinni. Hordozására kis kerek aranyozott szelencét használtak. BG