### Garázda Péter, Váradi Péter, Vetési László
Garázda Péter (1440 körül - 1507 előtt) Vitéz János és Janus Pannonius rokona, jó nevű humanista költő volt. Ferrarában Guarino iskolájában tanult, majd Firenzében kapcsolatba került a neoplatonikus akadémiával, Padovában jogot végzett. 1472-ben tért haza Magyarországra, itt kisebb egyházi tisztségeket töltött be. Kapcsolatban állt Lorenzo de' Medicivel, Marsilio Ficinóval levelezett. Költeményeit kiváló olasz humanisták (pl. Filippo Buonaccorsi, Bartolomeo Fonzio) dicsérték. Versei nem maradtak fenn, mindössze egy epigrammáját, a sírfeliratát ismerjük. PK Váradi Péter (1450 körül - 1501 júniusa előtt) Vitéz János rokona, az ő költségén tanult Bolognában. Hazatérve Mátyás kancelláriájában működött, 1480-tól főkancellár és kalocsai-bácsi érsek. Mátyás király összegyűjtette vele Janus Pannonius műveit. 1484-ben börtönbe vetette, ahonnan csak 1490-ben szabadult. Trónigényében Corvin Jánost támogatta, majd visszavonultan bácsi udvarában élt haláláig. PK Vetési László (15. század) Ferrarában tanult az 1460-as években görögül és latinul szónokolt, költeményeket írt. 1475-ben Mátyás követeként Rómában a pápa előtt mondott beszédet. Irodalmi műveit nagyra értékelték kortársai (pl. Janus Pannonius, Francesco Filelfo). Latin versei kiadatlanok. PK