### áldozás, liturgikus könyvek
áldozás A katolikus egyházban az oltáriszentség magához vételének elnevezése. Az oltáriszentség a mise keretében megjeleníti Krisztus megváltó áldozatát a kenyér és a bor Krisztus testévé és vérévé való átváltoztatásával. A 13. századtól az eredeti két szín alatti áldozás (kenyér és bor vétele egyaránt) helyett az egyházban főként egy szín alatt áldoztak (csak kenyérrel), de egyes egyházmegyékben ünnepélyes alkalmakkor megtartották mindkét formát. A veszprémi püspökség területén a 16. század elején pl. két szín alatt áldoztak a hívek. RGy liturgikus könyvek Főbb típusai a következők: Missale (misekönyv), Evangeliarium (a négy teljes evangélium), Evangelistarium (csak a vasár- és ünnepnapi misék evangéliumi részei), Epistolarium (az újszövetségi leveleket tartalmazza), Sacramentarium (főként a korai középkorban használták, vegyes tartalmú liturgikus könyv volt), Antifonarium (a liturgia éneklése közben indító, majd refrénszerűen visszatérő szakaszok), Graduale (általában a mise énekei), Psalterium (zsoltároskönyv), Breviarium (zsolozsmáskönyv, amely azokat a bibliai szövegeket, zsoltárokat, himnuszokat, szentek életéből vett részleteket tartalmazza, amelyeket a naponta előírt imaórák elvégzéséhez állítottak össze elsősorban szerzetesek részére), Pontificale (a püspök által végzett liturgikus cselekmények, a bérmálás, papszentelés leírása), Rituale (a szentségek kiszolgáltatásához szükséges szövegek az alsópapság számára). RGy