### bécsi Stephanskirche építőpáholya, Puchspaum, Spenyng, Pilgram
a bécsi Stephanskirche építőpáholya Bécs város Szent István protomártírnak szentelt plébániatemplomának legkorábbi fennmaradt része a 13. század második negyedében épült nyugati homlokzat. 1304-1340 között épült fel a kórus, majd 1359-től, amikor IV. Rudolf herceg egy társaskáptalant telepített a templomba, hozzáfogtak a nyugati rész átépítéséhez, lerakták az új hosszház és a keleti tornyok alapjait. 1400 körül a feltehetően prágai "meister Wenczla" vezette az építkezést, de a déli torony általa épített, 1396-ban elkészült alsó szintjeit az őt 1404-től követő utódának, Peter Prachatitznak 1407-ben vissza kellett bontania. Így csak 1433-ra fejeződött be a déli torony építése. Valószínűleg 1439-től vezette 1454-ig Hans Puchspaum a műhelyt. Ekkor fejezték be és boltozták le a hosszházat, megépült az új nyugati karzat. 1444-ben elkészültek az északi torony tervei, de csak 1450-ben rakták le az alapokat. Az építkezést újabb szünet után 1467-ben Laurentz Spenyng, Puchspaum utóda kezdte el. A templom ekkor vált püspöki székesegyházzá. A torony építését 1511-ben abbahagyták. Anton Pilgram 1513-ban az orgonaerkélyt, 1515-ben pedig a szószéket készítette el. BG Hans Puchspaum Építőmester (†1454). Többek között az ulmi Münster építőpáholyában tanult, ahol 1418-ban tűnt fel. 1434-1437-ben már a bécsi Stephanskircheben készítette a Puchheimbaldachint. Feltehetően 1439-től volt a Stephanskirche páholymestere, de csak 1446-ban említi írott forrás. Ő fejezte be a templom hosszházát és építette meg a hosszházboltozatot, amelynek munkái 1459-ig befejeződtek. Itt térgörbe bordaelemeket is alkalmazott. 1443-ban az ő irányításával indult meg a steyri plébániatemplom építése. BG Laurentz Spenyng A bécsi Stephanskirche építőmestere 1454-től. Ő kezdte meg az elődje, Hans Puchspaum által lerakott alapokon az északi torony építését. BG Anton Pilgram (Brünn, 1460 körül - 1515 körül.) Építész, szobrász. 1487-ben a heilbronni Szent Kilián templom szentségházát készítette. 1495-ben a brünni Szent Jakab templomon és a városházán dolgozott. 1511-ben a brünni városháza kapuját faragta. 1513-ban készítette el a bécsi stephanskirche orgonakarzatát, 1515-ben pedig a szószékét. Pilgram, Benedikt Ried mellett, a kör alaprajzú elemekből komponált térgörbe bordás boltozatok mestere volt. BG