### Ferdinánd, Mária
I. Ferdinánd Szép (I.) Fülöp kasztíliai és Aragóniai (Őrült) Johanna gyermekeként született 1503. március 10-én. Nagyapja, Miksa császár halála után 1521-ben a wormsi szerződésben a belső- és alsó-ausztriai tartományok egy részét, majd 1522-ben a brüsszeli szerződésben az összes osztrák tartományt ő kapta meg. II. Lajos halála után a Habsburg-Jagelló-szerződés értelmében 1526. október 22-én cseh, december 17-én magyar királlyá választották. A cseh koronázásra 1527. február 24-én, a magyarra november 3-án került sor. 1531. január 5-én német királlyá választották. Bátyja, V. Károly lemondása után, 1558. március 24-én császárrá koronázták. Felesége 1521-től Anna, II. Ulászló magyar király lánya. 1564. július 25-én halt meg. TI Mária Szép (I.) Fülöp kasztíliai király és Aragóniai (Őrült) Johanna lányaként 1505. szeptember 17-én született. Két fiútestvére, V. Károly és I. Ferdinánd későbbi császárok. 1506-ban, még II. Lajos születése előtt, őt szemelték ki jegyeséül, ezt 1515-ben erősítették meg. 1521. december 11-én magyar királynévá koronázták, 1522. január 13-án kötöttek házasságot. A mohácsi vereség és férje halála után Pozsonyba menekült. 1530 és 1556 között a Habsburgok németalföldi tartományait kormányozta. Visszavonulása után 1558. október 17-én a spanyolországi Cigales-ben halt meg. TI