### fiálé, vimperga, lunetta
fiálé Gótikus építészeti tagozat. A német eredetű fiálé szó a tagozat középkori francia nevének, a filloles = lánytestvérkék átvétele, jelentése lényegében megfelel a magyar fiatoronynak. Kisméretű torony formájú faragvány. Bázisból, mérműves díszű, vimpergás lezárású törzsből és hegyes, gúla alakú, kúszólevelekkel és keresztvirággal díszített sisakból áll. BG vimperga Díszoromzat. Gótikus építészeti tagozat. Eredetileg a nyeregtető végeinek lezárására szolgáló fal volt, ami attól védett, hogy a szél a tető alá befújva ne téphesse le a tetőt. Erre utal német eredetű elnevezése is: Wintperg, vagyis von dem Winde bergend = széltől védő. Később kis méretű változatában díszítőelemmé vált. Háromszögű, a 14. század közepétől gyakran szamárhátíves formájú párkányzat keretelte, amelyen kúszóleveleket helyeztek el, csúcsát keresztvirággal díszítették. Legtöbbször két fiálé vette közre. BG lunetta Olasz kifejezés, szó szerint holdacskát jelent. Eredetileg a nyílások szemöldökköve felett elhelyezkedő kiváltóív alá helyezett, díszített kőlap volt, később formáját megőrizve egyszerűen párkány fölé helyezett íves díszoromzattá vált. Gyakran alkalmazták kapuk, ajtók, oltárok, pasztofóriumok díszítésére. Közepén legtöbbször domborművű díszítést helyeztek el, amit párkánytagozat övezett, két indításánál korong alakú volutákkal, tetőpontján oromdísszel (akroterionnal) díszítették. BG