### prágai királyi palota, Hans Spiess, Benedikt Ried
prágai királyi palota A prágai várban (Hradzsin) a Szent Vitus székesegyház mellett a 12. században kiépült királyi palotát a 14. században IV. Károly, majd IV. Vencel király átépíttette. A későgótikus-reneszánsz átépítést II. Ulászló kezdte meg az 1480-as évek közepén először Hans Spiesz vezetésével, aki a nyugati részt elfoglaló későgótikus lakószárnyat építette ki. 1493-tól Benedikt Ried vette át a palotaépítés irányítását, aki először a hatalmas (16x62 m-es) Ulászló termet építette fel a lovagok lépcsőjével 1493-1502 között. 1502-1509 között épült ki a kancelláriai vagy II. Lajos szárny. A palota 1541-ben leégett és nagyobb átépítésen esett át. BG Hans Spiess Frankfurtból származó, főleg Csehországban dolgozó építész, 1491-1511 között hunyt el. 1486-1488-ban a mělníki prépostsági templomon dolgozott. Legkésőbb 1487-ben már a prágai királyi palota építkezéseit vezette. Hozzá köthető a palota nyugati részén elhelyezkedő lakószárny építése. Részt vett a křivokláti (Pürglitz) vár átépítésén. BG Benedikt Ried (Piesting, 1454 - Prága, 1534.) Építész. Valószínűleg a passaui és a bécsi dóm építőpáholyaiban tanult. 1480-ban a burghauseni vár újjáépítésén dolgozott. Az 1480-as években feltehetően Budán is járt. 1486-1495 között a prágai vár erődítéseinek modernizálását irányította, több ágyútornyot épített. 1490-1493 között építette a prágai Szent Vitus székesegyház királyi oratóriumát. 1493-1502 között készült el főműve, a prágai vár Ulászló-terme. 1512-1540 között a Kutna Hora-i Szent Borbála templom hosszházát fejezte be. 1519-1538 között a Louny-i Szent Miklós templomot, 1523 körül Blatna várának reneszánsz palotaszárnyát, 1523-1532 között Sšbkovice várát építette. 1498 után Rabi, 1504 után Švichov várának építésén dolgozott. BG