### Birk-kódex, Winkler-kódex
Birk-kódex Négy levélnyi, 1474-ből származó nyelvemléktöredék, amely Szent Ágoston női szerzetesek számára írott reguláit és a domonkos apácák rendi konstitucióit tartalmazza. A töredék Váci Pál eredeti fogalmazványának részlete, a bécsi udvari könyvtárban egy kötéstáblából került elő, 1889-ben Kluch János határozta meg. Nevét a könyvtár akkori igazgatójáról, Birk Ernőről kapta. 1932-ben került az Országos Széchényi Könyvtárba, Budapestre. Kiadása: Birk-kódex 1474. Hasonmás, betűhű átirat és latin megfelelő. Kiadta: Pusztai István. Akadémiai Kiadó, Budapest, 1960. (Codices Hungarici 5.) Irodalom: Molnár József - Simon Györgyi: Magyar Nyelvemlékek. Tankönyvkiadó, Budapest, 1976, 91. ME-SHA Winkler-kódex Az 1506-ban készült kódexet a török elől menekülő domonkosrendi apácák többi könyvükkel, egyházi felszereléseikkel együtt Nagyváradra, innen Nagyszombatba, majd Pozsonyba, a klarisszák kolostorába vitték. A szerzetesrendek feloszlatása után Winkler Mihály akkori bonyhádi plébánoshoz (később címzetes pécsi kanonokhoz) került. Winkler Mihály a kódexet több más kézirattal együtt a budapesti Egyetemi Könyvtárnak ajándékozta. A kódex az adományozó tiszteletére kapta a Winkler-kódex nevet. Irodalom: Winkler-kódex. 1506. A nyelvemlék hasonmása, betűhű átirata és latin megfelelői. Bevezetéssel és jegyzetekkel ellátva közzéteszi Pusztai István. Akadémiai Kiadó, Budapest, 1988. SHA