### címereslevelek, Corvina könyvtár, studiolo
címereslevelek A Zsigmond-kortól vált szokássá a nemesség- vagy címeradományozást díszes, a címer ábrázolását is tartalmazó oklevélben megörökíteni. Előfordult, hogy egy oklevelet egyszerre több példányban is kiállítottak, és mindegyikre ráfestették a címert. E címereslevelek a királyi kancellária legdíszesebb kiadványai voltak. BG Corvina könyvtár Mátyás király a királyi könyvtárat világhírű gyűjteménnyé fejlesztette, és a palota keleti szárnyában, a kápolna melletti termekben helyezte el. A gyűjteményben igen sok volt az Itáliában vásárolt kódex, de található volt köztük flamand, cseh, sőt görög kézirat is. Mátyás 1476 után rendelt meg nagyobb mennyiségben luxuskéziratokat firenzei, nápolyi, lombardiai műhelyekben. Legjelentősebb szállítója a firenzei Attavante műhely volt. Mátyás itáliai mesterekkel létrehozott egy budai miniátorműhelyt is. A Corvinákat jellegzetes díszes, préselt, aranyozott bőrkötéssel látták el. A könyvtár a török hódítás során szétszóródott, illetve köteteinek nagy része elpusztult. BG studiolo A dolgozószoba olasz elnevezése, a lakosztály egyik legbensőségesebb része a palotákban. Általában kis kamra, amit gazdag intarziás faburkolatokkal, faliszekrényekkel, festményekkel díszítettek. A díszítés témája is jobbára a tudományra utal: múzsák, erények, elemek ábrázolásaival találkozunk ezeken a helyeken. Hasonló studioloról tudunk Mátyás budai palotájában is a könyvtár szomszédságában. BG